[Video] Seun skreeu, ma bly slaan met lat‘n Skermskoot uit die video. Die video volg onderaan die berig. WAARSKUWING: Die video onderaan die berig is gewelddadig van aard en kan sensitiewe lesers en kinders ontstel. ŉ 35-jarige vrou van Limpopo is in hegtenis geneem nadat sy volgens die polisie glo haar vyfjarige seun “brutaal” oor skoolskoene aangerand het. Lt.kol. Moatshe Ngoepe, provinsiale polisiewoordvoerder, het Saterdag gesê die voorval het in die Cooperspark-nedersetting in die Matlala-polisiëringgebied buite Polokwane (Pietersburg) plaasgevind. “Die vrou het na bewering verlede Donderdag haar vyfjarige seun met ŉ lat aangerand nadat sy hom daarvan beskuldig het dat hy sy skoolskoene verloor het. Die seun het tydens die beproewing verskeie beserings oor sy hele liggaam opgedoen,” het Ngoepe gesê. Die seun moes na ŉ hospitaal geneem word vir mediese behandeling en is daarna in ŉ plek van veiligheid geplaas. ŉ Omstander het ŉ selfoonvideo van die beweerde voorval geneem en aan die polisie verskaf. Die vrou is in hegtenis geneem en het reeds vlugtig in die Matlala-landdroshof verskyn op aanklag van kindermishandeling en aanklag van aanranding met die opset om ernstig te beseer. Die saak is tot 29 Maart uitgestel vir nadere ondersoek en vir die vrou om formeel om borgtog aansoek te doen. Sy bly in aanhouding. Haar naam mag nie bekend gemaak word nie om die identiteit van haar seun te beskerm.